Diari Oficial de la Generalitat Valenciana


Sumari del DOGV 9638, del 13-07-2023 (2023/7729)

ORDRE 5/2023, de 5 de juliol de 2023, de la Conselleria d'Innovació, Universitats, Ciència i Societat Digital, de modificació de les bases reguladores per a la concessió d'ajudes destinades a impulsar un nou model econòmic de la indústria audiovisual en matèria de producció d'obres cinematogràfiques i obres audiovisuals en territori valencià, aprovades pel Decret llei 5/2023, de 16 de març, del Consell, i convocatòria de les ajudes corresponents a l'exercici 2023.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9638

Data del DOGV
:   13-07-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7729


Data del document
:   05-07-2023

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Ordre

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * legislació

ORDRE 5/2023, de 5 de juliol de 2023, de la Conselleria d'Innovació, Universitats, Ciència i Societat Digital, de modificació de les bases reguladores per a la concessió d'ajudes destinades a impulsar un nou model econòmic de la indústria audiovisual en matèria de producció d'obres cinematogràfiques i obres audiovisuals en territori valencià, aprovades pel Decret llei 5/2023, de 16 de març, del Consell, i convocatòria de les ajudes corresponents a l'exercici 2023. [2023/7729]  
Índex  
Preàmbul  
Article 1. Modificació de les bases reguladores publicades com a annex del Decret llei 5/2023, de 16 de març, del Consell, d'aprovació de les mesures necessàries per a la concessió d'ajudes destinades a impulsar un nou model econòmic de la indústria audiovisual en matèria de producció d'obres cinematogràfiques i obres audiovisuals en territori valencià  
Article 2. Convocatòria de les ajudes  
Disposició derogatòria única.  
Disposició final única. Entrada en vigor.  
Annex I. Modificació de les bases reguladores publicades com a annex del Decret llei 5/2023, de 16 de març, del Consell, d'aprovació de les mesures necessàries per a la concessió d'ajudes destinades a impulsar un nou model econòmic de la indústria audiovisual en matèria de producció d'obres cinematogràfiques i obres audiovisuals en territori valencià.  
Apartats un a dèsset.  
Annex II. Convocatòria, per a l'exercici 2023, de les subvencions destinades a impulsar nous models econòmics de la indústria audiovisual en matèria de producció d'obres cinematogràfiques i obres audiovisuals en territori valencià.  
Apartats primer a dotzé.  
  
  
PREÀMBUL  
  
El Decret llei 5/2023, de 16 de març, del Consell, d'aprovació de les mesures necessàries per a la concessió d'ajudes destinades a impulsar un nou model econòmic de la indústria audiovisual en matèria de producció d'obres cinematogràfiques i obres audiovisuals en territori valencià, ha tingut per objecte l'aprovació de les mesures necessàries per a impulsar la indústria audiovisual i l'ocupació del sector dins del territori valencià, mitjançant l'establiment de subvencions de concurrència competitiva. A aquest efecte, va crear una línia per al seu finançament en la Llei 9/2022, de 30 de desembre, de pressupostos de la Generalitat per a l'exercici 2023, i va establir una excepció en el règim de pagaments anticipats que preveu l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per a aquestes ajudes.  
Mitjançant el seu article 2, es van aprovar les corresponents bases reguladores per a la concessió de les subvencions pel procediment de concurrència competitiva, destinades a l'impuls de la indústria audiovisual i l'ocupació del sector dins del territori valencià a través del finançament de projectes de producció, incloent-hi la postproducció, d'obres cinematogràfiques i obres audiovisuals de nacionalitat espanyola o estrangera en les quals incórreguen en despeses de producció, incloent-hi la postproducció, en el territori de la Comunitat Valenciana. El contingut complet de les bases reguladores va quedar incorporat com a annex al decret llei.  
Tal com s'explicita en el preàmbul del decret llei, la implementació i regulació d'aquestes ajudes correspon bàsicament a l'àmbit material de competències de dues conselleries (Educació, Cultura i Esport; Hisenda i Model Econòmic) i el projecte de decret llei atribueix facultats a la consellera d'Innovació, Universitats, Ciència i Societat Digital, segons l'art. 28 de la Llei del Consell, segons el qual les persones titulars de les conselleries tenen entre les seues funcions aquelles «altres facultats que els atribuïren les lleis, els reglaments, el Consell o el president de la Generalitat».  
Des de l'àmbit de la Conselleria d'Hisenda i Model Econòmic, la iniciativa s'emmarca en el foment d'un model econòmic per a la Comunitat Valenciana més productiu, més modern i més social, que done un impuls a l'activitat industrial audiovisual i millore les oportunitats i capacitats professionals de l'audiovisual valencià; tot això, en exercici de les competències atribuïdes en l'article 52 de l'Estatut d'Autonomia de la Comunitat Valenciana.  
Des de l'àmbit de la Conselleria d'Educació, Cultura i Esport, l'objectiu cultural de la mesura és notori i manifest, quan el sector audiovisual és element vertebrador i de cohesió del territori, és transmissor de la cultura i la llengua en el seu àmbit d'influència, és canal de transmissió d'informació i coneixement, i és espai d'entreteniment i de trobada entre les persones. En definitiva, s'emmarca en la competència exclusiva atribuïda a la Comunitat en l'apartat 1. 4t de l'article 49 de l'Estatut d'Autonomia.  
Pel que fa a aquesta Conselleria d'Innovació, Universitats, Ciència i Societat Digital, la disposició final primera del decret llei va mantindre el caràcter reglamentari de les disposicions recollides en les bases reguladores que conté el seu annex, de manera que atribueix a la persona titular d'aquesta la competència per a la seua modificació i substitució mitjançant una ordre.  
De manera complementària, la seua disposició final segona va habilitar igualment la persona titular d'aquesta conselleria per a la realització de les convocatòries fonamentades en les bases aprovades i per a la gestió de les ajudes i l'execució de tots els actes que resulten necessaris per a la instrucció i resolució del procediment, incloent-hi la seua revocació i reintegrament, sense perjudici de la possibilitat de delegar aquestes competències en altres òrgans de la mateixa conselleria.  
Després de la publicació del Decret llei 5/2023, realitzada en el Diari Oficial de la Generalitat Valenciana número 9557, de 20 de març de 2023, amb entrada en vigor l'endemà, va emetre un informe la Direcció General de Fons Europeus de la Conselleria d'Hisenda i Model Econòmic, en el qual després d'indicar que la mesura d'ajudes que contenen les bases reguladores reuneix tots els requisits per a ser considerada ajuda d'estat a l'efecte de l'article 107 i següents del Tractat de funcionament de la Unió Europea, la informa favorablement, amb la indicació que complirà, en termes generals, la normativa comunitària d'ajudes d'estat i el que disposa el Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del tractat (Reglament general d'exempció per categories), i les seues modificacions, sempre que l'òrgan gestor s'assegure del compliment dels requisits que exposa el mateix informe.  
  
Una anàlisi exhaustiva dels requisits derivats de la normativa comunitària que s'ha indicat, tenint en compte les consideracions que conté l'informe de la Direcció General de Fons Europeus, aconsella la introducció de determinades modificacions en les bases aprovades per a garantir en major mesura que s'ajusten a les previsions del Reglament general d'exempció per categories.  
En aquest sentit, s'introdueixen modificacions en la redacció de la base tercera, apartat 3; base quarta, apartats 3, 4 i 7.a; base cinquena, apartats 1 i 2; base vint-i-quatrena, i se suprimeix l'apartat 4 de la base segona. Amb les modificacions introduïdes, s'aproxima més el text d'aquestes bases al tenor literal de les disposicions del Reglament general d'exempció per categories.  
D'altra banda, la publicació del Decret llei 5/2023 ha despertat un interés considerable en el sector audiovisual destinatari de les ajudes que, des d'un primer moment, trasllada dubtes i inquietuds que, amb la màxima transparència, es canalitzen a través d'una bústia de consultes de l'apartat de preguntes i respostes freqüents que es troba a la disposició de qualsevol interessat a través de la pàgina web de la Conselleria.  
  
A conseqüència d'aquest procés de diàleg, acompanyat d'una anàlisi més assossegada sobre el contingut de les bases, s'estima necessari escometre determinades modificacions d'índole tècnica per a dotar-les de més claredat sense alterar l'abast que tenen, i es mantindran, en tot cas, les finalitats i característiques generals de l'actuació.  
Fruit d'aquest procés es procedeix a modificar la redacció de les bases setena, novena, dotzena, setzena, dessetena, dihuitena, denovena i vintena.  
Finalment, atesa la necessitat d'implementar les previsions del Decret llei 5/2023 amb la màxima urgència possible, es procedeix a elaborar la convocatòria de les ajudes corresponents al present any, amb un abast plurianual, que inclourà els exercicis pressupostaris 2023, 2024 i 2025, i s'incorporarà el seu contingut com a annex II de la present ordre.  
  
Aquesta ordre s'adequa als principis de bona regulació que preveu l'article 129 de la Llei 39/2015, d'1 d'octubre, del procediment administratiu comú de les administracions públiques.  
Compleix els principis de necessitat i eficàcia, perquè resulta imprescindible per a garantir el compliment dels fins perseguits per les bases aprovades en virtut del Decret llei 5/2023, de manera que és l'instrument més adequat per a garantir la consecució dels seus objectius. També s'adequa al principi de proporcionalitat, ja que s'opta per mantindre gran part de la regulació anterior, per a la qual cosa escomet les modificacions imprescindibles per al compliment dels seus fins.  
El principi de seguretat jurídica és igualment atés, perquè té un rang i contingut concordes amb els objectius que persegueix, pretén regular amb la màxima claredat les relacions jurídiques que nasquen a la seua empara i donar solució de manera coherent als problemes que pogueren derivar-se del seu abast modificatiu, la qual cosa connecta directament amb el compliment del principi de transparència que queda igualment complit, perquè els seus objectius i contingut estan clarament exposats en la part dispositiva i l'articulat.  
Finalment, la norma és adequada al principi d'eficiència, ja que no imposa noves càrregues administratives, i la seua regulació té el contingut imprescindible per a aconseguir els seus objectius.  
En la tramitació d'aquesta ordre, s'han complit els tràmits i recaptat els informes que preceptuen els articles 26, 164 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, s'han atés les disposicions que conté l'article 43 de la Llei 5/1983, de 30 de desembre, del Consell, així com el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat.  
  
Per tot això, i en exercici de la competència atribuïda en les disposicions finals primera i segona del Decret llei 5/2023, de 16 de març, del Consell, d'aprovació de les mesures necessàries per a la concessió d'ajudes destinades a impulsar un nou model econòmic de la indústria audiovisual en matèria de producció d'obres cinematogràfiques i obres audiovisuals en territori valencià,  
  
  
ORDENE  
  
Article 1. Modificació de les bases reguladores publicades com a annex del Decret llei 5/2023, de 16 de març, del Consell, d'aprovació de les mesures necessàries per a la concessió d'ajudes destinades a impulsar un nou model econòmic de la indústria audiovisual en matèria de producció d'obres cinematogràfiques i obres audiovisuals en territori valencià  
Es modifiquen les bases segona, tercera, quarta, cinquena, setena, novena, dotzena, setzena, dessetena, dihuitena, denovena, vintena i vint-i-quatrena publicades com a annex del Decret llei 5/2023, de 16 de març, del Consell, d'aprovació de les mesures necessàries per a la concessió d'ajudes destinades a impulsar un nou model econòmic de la indústria audiovisual en matèria de producció d'obres cinematogràfiques i obres audiovisuals en territori valencià, en els termes que figuren en l'annex I d'aquesta ordre.  
  
Article 2. Convocatòria de les ajudes  
Es convoquen per a l'exercici 2023 les ajudes establides mitjançant el Decret llei 5/2023, de 16 de març, del Consell, d'aprovació de les mesures necessàries per a la concessió d'ajudes destinades a impulsar un nou model econòmic de la indústria audiovisual en matèria de producció d'obres cinematogràfiques i obres audiovisuals en territori valencià i regulades en l'annex del mateix decret llei, amb les modificacions que estableix la present ordre i conforme a les condicions que es defineixen en l'annex II.  
DISPOSICIÓ DEROGATÒRIA  
  
Única. Derogació normativa.  
Queden derogades totes les disposicions d'igual rang o inferior que s'oposen al que disposa aquesta ordre.  
  
  
DISPOSICIÓ FINAL  
  
Única. Entrada en vigor.  
Aquesta ordre entrarà en vigor l'endemà que es publique en el Diari Oficial de la Generalitat Valenciana.  
  
Alacant, 5 de juliol de 2023  
  
La consellera d'Innovació, Universitats,   
Ciència i Societat Digital   
JOSEFINA BUENO ALONSO.  
  
  
  
ANNEX I  
Modificació de les bases reguladores publicades com a annex del Decret llei 5/2023, de 16 de març, del Consell, d'aprovació de les mesures necessàries per a la concessió d'ajudes destinades a impulsar un nou model econòmic de la indústria audiovisual en matèria de producció d'obres cinematogràfiques i obres audiovisuals en territori valencià.  
  
L'annex del Decret llei 5/2023, de 16 de març, del Consell, d'aprovació de les mesures necessàries per a la concessió d'ajudes destinades a impulsar un nou model econòmic de la indústria audiovisual en matèria de producció d'obres cinematogràfiques i obres audiovisuals en territori valencià, que conté les bases reguladores de la convocatòria d'ajudes destinades a impulsar nous models econòmics de la indústria audiovisual en matèria de producció d'obres cinematogràfiques i obres audiovisuals en territori valencià, queda modificat en els termes següents:  
  
U. Se suprimeix l'apartat 4 de la base segona.  
  
Dos. Es modifica l'apartat 3 de la base tercera, que queda redactada en els termes següents:  
«3. En particular, les ajudes objecte d'aquestes bases reguladores són compatibles amb el mercat interior segons l'article 107, apartat 3, del Tractat de funcionament de la Unió Europea («tractat»), i queden exemptes de l'obligació de notificació que preveu l'article 108, apartat 3, del tractat, d'acord amb el que estableix el Reglament d'ajudes de la Unió Europea. A aquest efecte, quedaran exclosos de les ajudes objecte d'aquestes bases reguladores els sectors que es troben exclosos de l'aplicació del Reglament d'ajudes de la Unió Europea, d'acord amb el que estableixen els punts 2 i 3 de l'article 1 de l'esmentat Reglament d'ajudes de la Unió Europea.»  
  
Tres. Es modifiquen els apartats 3 i 4 de la base quarta, que queden redactats en els termes següents:  
«3. Podran accedir a les presents ajudes les empreses de producció audiovisual que, d'acord amb el que estableix l'article 6 del Reglament d'ajudes de la Unió Europea, tinguen la intenció de dur a terme la producció de projectes d'obres cinematogràfiques o obres audiovisuals nacionals o estrangeres que suposen un impuls al sector econòmic i productiu valencià i a l'ocupació, perquè incorren en la seua producció, incloent-hi postproducció, en una despesa en el territori de la Comunitat Valenciana d'almenys 2.000.000 d'euros. En qualsevol cas, el cost global de producció haurà de ser, almenys, de 4.000.000 d'euros. No obstant això, no podran accedir a aquestes ajudes els projectes que hagen començat l'activitat subvencionada, això és, la fase de producció d'obres audiovisuals descrita en aquestes bases, ja que la mesura té caràcter incentivador. Així mateix, els sol·licitants han d'acompanyar la sol·licitud amb la documentació descrita en les bases i en la convocatòria, entre la qual es troba el nom i la grandària de l'empresa, la descripció del projecte, incloent-hi les dates d'inici i finalització, la ubicació del projecte, la llista de costos del projecte i el tipus d'ajuda i import del finançament públic necessari per al projecte en virtut dels requisits de l'article 6 del Reglament d'ajudes de la Unió Europea.  
  
4. Segons estableix l'article 54.4 del Reglament d'ajudes de la Unió Europea, com que aquesta ajuda està supeditada a requisits de territorialització de les despeses i l'import de l'ajuda concedida es calcula com a percentatge de les despeses de producció realitzades a la Comunitat Valenciana, l'import màxim de despesa subjecta als requisits de territorialització no podrà superar en cap cas el 80 % del pressupost de producció global. Addicionalment, el nivell mínim d'activitat de producció en el territori de la Comunitat Valenciana exigit en les presents bases no pot superar el 50 % del pressupost de producció global. Així mateix, en virtut de l'article 54.9 del Reglament d'ajudes de la Unió Europea, les ajudes objecte d'aquestes bases reguladores no es reservaran per a activitats de producció específiques o parts individuals de la cadena de valor de la producció. Les ajudes a infraestructures d'estudis cinematogràfics no seran subvencionables segons les presents bases.»  
  
  
Quatre. Es modifica la lletra a de l'apartat 7 de la base quarta, que queda redactada en els termes següents:  
«a) produïdes directament per operadors de televisió o altres prestadors de serveis de comunicació audiovisual, d'acord amb el que estableix l'apartat segon de l'article 19 de la Llei 55/2007, de 28 de desembre, del cinema; o»  
  
Cinc. Es modifiquen els apartats 1 i 2 de la base cinquena, que queden redactats en els termes següents:  
«1. Dins dels límits pressupostaris i d'acord amb les condicions i els criteris que estableixen aquestes bases, poden ser beneficiaris de les ajudes que preveu el present decret les empreses productores dedicades a la producció audiovisual, incloent-hi agrupacions d'interés econòmic, que estiguen inscrites en el Registre administratiu d'empreses audiovisuals de la Comunitat Valenciana o en el Registre administratiu d'empreses cinematogràfiques i audiovisuals de l'Institut de la Cinematografia i les Arts Audiovisuals, o en qualsevol altre registre administratiu d'empreses audiovisuals del territori espanyol, o bé, si es tracta de la seua primera inscripció, que hagen presentat la corresponent sol·licitud d'inscripció, en el moment de la sol·licitud de l'ajuda, en el Registre administratiu d'empreses audiovisuals de la Comunitat Valenciana, així com qualssevol empreses productores nacionals de tercers estats de la Unió Europea que estiguen habilitades als seus països d'origen per a dur a terme activitats de producció audiovisual i, en tots els casos, tinguen un establiment permanent en el territori espanyol en el moment en què es facen efectives les ajudes, en virtut de l'apartat 5 de l'article 1 del Reglament d'ajudes de la Unió Europea, i, a més, han de complir els requisits que estableix l'LGS, l'RLGS i l'LHPS.  
  
2. No podrà ser beneficiari qui haja sigut objecte de la sanció consistent en la pèrdua de la possibilitat d'obtindre subvencions per l'incompliment de qualsevol normativa, així com qui incórrega en algun dels supòsits que preveu l'article 13, apartats 2, 3 i 3 bis, de la Llei 38/2003, de 17 de novembre, o en els supòsits que recull l'apartat 4 de l'article 1 del Reglament d'ajudes de la Unió Europea.»  
  
Sis. Es modifiquen les lletres b i c del subapartat 1.1 de la base setena, que queden redactades en els termes següents:  
«b) Les despeses corresponents a adquisicions de béns utilitzats en la producció objecte de la subvenció i realitzades a persones o entitats que tinguen el domicili fiscal en aquest territori, sempre que aquests béns s'esgoten o consumisquen durant el procés de producció.  
  
c) Les despeses d'amortització derivades d'elements de l'immobilitzat material o intangible, quan la seua utilització efectiva es produïsca a la Comunitat Valenciana i durant el procés de producció a la Comunitat Valenciana, i quan qui realitze el lliurament tinga el seu domicili fiscal en aquest territori. En el cas que els béns s'utilitzen parcialment a la comunitat esmentada, s'entendrà realitzada a la Comunitat Valenciana la despesa en proporció al grau d'utilització en aquest territori.»  
  
Set. Es modifica la lletra d del subapartat 1.2 de la base setena, que queda redactada en els termes següents:  
«d) Les despeses d'hostaleria i restauració, quan el servei es preste en establiments situats a la Comunitat Valenciana. El que disposa aquesta lletra d no resultarà aplicable a les despeses corresponents a serveis prestats per empreses de servei de càtering, que es regiran pel que estableix el punt 1.1.a de la present base.»  
  
Huit. Es modifica el subapartat 1.4 de la base setena, que queda redactada en els termes següents:  
1.4. Els tributs abonats efectivament per l'entitat beneficiària. En cap cas es consideren despeses subvencionables els impostos indirectes quan siguen susceptibles de recuperació o compensació, ni l'Impost de Societats.»  
  
Nou. Es modifica la base novena, que queda redactada en els termes següents:  
«Per a poder accedir a les ajudes regulades en les presents bases, les obres cinematogràfiques o audiovisuals hauran d'acreditar el seu caràcter cultural, per a la qual cosa han de presentar una declaració responsable d'obra cultural en què s'indique que el projecte presentat compleix, almenys, dos dels següents criteris culturals:    
a) Que tinga com a versió original qualsevol de les llengües oficials a Espanya. En el cas de les coproduccions amb empreses estrangeres o produccions estrangeres rodades a Espanya, el llargmetratge pot tindre com a versió original alguna de les llengües oficials de la Unió Europea.  
  
b) Que el contingut estiga ambientat principalment a Espanya o en qualsevol país de la Unió Europea.  
c) Que el contingut tinga relació directa amb la literatura, la música, la dansa, l'arquitectura, la pintura, l'escultura i, en general, amb les expressions de la creació artística.  
d) Que el guió siga adaptació d'una obra literària preexistent.  
e) Que el contingut tinga caràcter biogràfic o, en general, reflectisca fets o personatges de caràcter històric, sense perjudici de les adaptacions lliures pròpies d'un guió cinematogràfic.  
f) Que el contingut incloga principalment relats, fets o personatges mitològics o llegendaris que puguen considerar-se integrats en qualsevol patrimoni o tradició cultural del món.  
g) Que permeta conéixer millor la diversitat cultural, social, religiosa, ètnica, filosòfica o antropològica.  
h) Que el contingut estiga relacionat amb assumptes o temàtiques que formen part de la realitat social, cultural o política espanyola o europea, o amb incidència sobre aquests.  
i) Que en el relat cinematogràfic un dels protagonistes o diversos dels personatges secundaris estiguen directament vinculats amb aquesta mateixa realitat social, cultural o política espanyola o europea.  
j) Que s'adrece específicament a un públic infantil o juvenil i continga valors concordes amb els principis i fins de l'educació que recull la Llei orgànica 2/2006, de 3 de maig, d'educació, o la norma que, si és el cas, la substituïsca, modificada per la Llei orgànica 8/2013, de 9 de desembre, per a la millora de la qualitat educativa.  
k) Que una versió final de la producció estiga disponible doblada o subtitulada en espanyol o en una altra llengua oficial espanyola.»  
  
Deu. En la base dotzena, en el seu apartat 1.b, s'afig un nou subapartat en els termes següents:  
«ii. Certificat de residència fiscal emés per les autoritats competents del seu país de residència.»  
  
Onze. En la base dotzena, es modifica la lletra g de l'apartat 2, així com l'apartat 4, que queden redactats en els termes següents:  
  
«g) Autorització o oposició perquè l'òrgan instructor puga comprovar o recaptar d'altres òrgans, administracions o proveïdors d'informació, per mitjans electrònics, la informació sobre el compliment de les obligacions tributàries i de la Seguretat Social. En cas d'oposició, el sol·licitant haurà d'aportar els certificats acreditatius corresponents amb una vigència de sis mesos comptats a partir de la data de la seua expedició.  
/……/  
4. Qualsevol eventualitat o modificació que es produïsca en el projecte presentat s'ha de comunicar a la sotssecretaria de la conselleria competent en matèria d'innovació en el termini de deu dies hàbils des que es produïsca. A la vista de la modificació plantejada, dels criteris per a la concessió de l'ajuda i de la resta de les condicions que s'establisquen en la convocatòria corresponent, la comissió de valoració que s'indica seguidament, a través de l'òrgan instructor, confirmarà, revocarà o modificarà l'ajuda concedida. L'acceptació de la modificació requerirà, en tot cas, que no es perjudiquen drets de tercer.»  
  
  
Dotze. En l'apartat 3 de la base setzena, quan es determinen els criteris de valoració que cal considerar en la segona fase, es modifica el primer paràgraf de la seua lletra a, que queda en els termes següents, però es manté inalterat el quadre que l'acompanya:  
«a) Despesa a la Comunitat Valenciana: Fins a 45 punts, que s'assignaran d'acord amb la despesa que es farà a la Comunitat Valenciana en la fase de producció, incloent-hi la postproducció del projecte. Amb aquesta finalitat, la despesa subvencionable del projecte es determinarà a partir de l'import total dels costos del projecte que tinguen la consideració de subvencionables establits en aquestes bases i en la convocatòria corresponent».  
  
Tretze. Es modifiquen els apartats 3 i 4 i el primer paràgraf de l'apartat 5, de la base dessetena, que queden redactats en els termes següents:  
«3. Vist l'informe de la Comissió Tècnica de Valoració, la Sotssecretària de la Conselleria d'Innovació, Universitats, Ciències i Societat Digital, com a òrgan instructor, formularà la proposta de resolució provisional, degudament motivada, que s'exposarà en la seu electrònica (https://innova.gva.es/va/web/subsecretaria-innova/procediments), i atorgarà un termini de deu dies des de la publicació per a presentar-hi al·legacions.  
Es podrà prescindir del tràmit d'audiència quan no figuren en procediment ni es tinguen en compte altres fets ni altres al·legacions i proves més que les adduïdes pels interessats. En aquest cas, la proposta de resolució formulada tindrà el caràcter de definitiva.  
4. Examinades les al·legacions formulades, si és el cas, o transcorregut el termini establit a aquest efecte, l'òrgan instructor formularà la proposta de resolució definitiva, que es notificarà en la forma que estableix l'apartat anterior a fi que les persones proposades, en el termini de deu dies, manifesten la seua acceptació presentant el corresponent escrit a través de la seu electrònica, i realitzen l'alta de les seues dades identificatives i bancàries de conformitat amb la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana, d'acord amb el que preveu l'Ordre 2/2022, de la Conselleria d'Hisenda i Model Econòmic, que regula les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat. En cas de no aportar la documentació requerida dins del termini establit en aquest apartat, es considerarà que es renuncia a la subvenció concedida.  
  
5. Una vegada verificats els tràmits anteriors, la persona titular de la conselleria competent en matèria d'innovació resoldrà la concessió de les ajudes. Aquesta resolució fixarà expressament la seua quantia i incorporarà, si és el cas, les condicions, obligacions i determinacions accessòries a les quals s'ha de subjectar l'entitat beneficiària. I, en concret, ha d'incloure els apartats següents:»  
  
Catorze. Es modifica la base dihuitena, que queda redactada en els termes següents:  
«Dihuitena. Justificació de la despesa  
1. Les empreses beneficiàries de l'ajuda han de justificar la totalitat de les despeses incorregudes a la Comunitat Valenciana mitjançant la seua acreditació documental, d'acord amb el que estableixen aquestes bases, i presentar tota la documentació necessària davant de la sotssecretaria de la conselleria competent en matèria d'innovació.  
2. La falta de justificació de les despeses incorregudes a la Comunitat Valenciana, del cost de producció i del compliment del que estableixen aquestes bases en el termini indicat en la convocatòria corresponent determinarà la pèrdua del dret al cobrament o el reintegrament de l'ajuda concedida.  
3. La justificació es farà mitjançant un compte justificatiu amb l'informe d'auditoria de revisió del cost de la producció, elaborat per auditors inscrits com a exercents en el Registre oficial d'auditors de comptes dependent de l'Institut de Comptabilitat i Auditoria de Comptes, que es regirà pel que disposen les normes de procediment que preveu la legislació vigent en matèria d'auditories audiovisuals, i, en tot cas, segons els articles 30 i 31 de la Llei general de subvencions. La despesa derivada de l'informe d'auditoria tindrà la condició de despesa subvencionable.  
  
4. Tota la documentació justificativa ha de presentar-se telemàticament.  
5. Les empreses beneficiàries de les ajudes de caràcter plurianual previstes en aquestes bases han de:  
a) Fins al 30 de novembre de la primera anualitat: Justificar les despeses realitzades en la producció per un import, com a mínim, igual a la part de la subvenció fixada per a aquesta anualitat. A aquest efecte, es computaran, en aquesta anualitat, les despeses realitzades pels productors acreditats. En aquest últim cas, s'ha d'aportar, juntament amb la justificació, el contracte de coproducció, si no es va presentar juntament amb la sol·licitud de l'ajuda. Les empreses beneficiàries també podran presentar un aval bancari per l'import de la subvenció adjudicada per a aquesta anualitat o que garantisca únicament l'import de l'anualitat que no es justifique amb les despeses realitzades. L'aval tindrà una duració indefinida, i mantindrà la vigència fins que, una vegada presentada l'auditoria del total de despeses per l'import d'aquesta anualitat, certifique l'extinció de l'obligació garantida i la cancel·lació de l'aval. L'import de cada anualitat es minorarà si les despeses acreditades són inferiors a l'import concedit per a l'any en qüestió.  
b) Fins al 30 de novembre de la segona anualitat: Les empreses beneficiàries han de justificar les despeses realitzades en la producció per un import, com a mínim, igual a la part de la subvenció fixada per a l'anualitat en qüestió. A aquest efecte, es computaran, en aquesta anualitat, les despeses realitzades pels productors acreditats. No obstant això, a aquest efecte de justificació, les empreses beneficiàries també podran presentar un aval bancari per l'import de la subvenció adjudicada per a l'anualitat en qüestió o que garantisca únicament l'import de l'anualitat que no es justifique amb les despeses realitzades. L'aval tindrà una duració indefinida, i mantindrà la vigència fins que, una vegada presentada l'auditoria del total de despeses per l'import d'aquesta anualitat, certifique l'extinció de l'obligació garantida i la cancel·lació de l'aval. L'import de cada anualitat es minorarà si les despeses acreditades són inferiors a l'import concedit per a l'any en qüestió.  
c) Fins al 31 d'octubre de la tercera anualitat: si no ho han fet ja en els exercicis anteriors, hauran de presentar la documentació següent:  
  
i) Compte justificatiu amb informe especial d'auditor de revisió i verificació de les despeses realitzades, segons el que disposa l'article 74 del Reglament de la Llei 38/2003, general de subvencions, aprovat pel Reial decret 887/2006, de 21 de juliol. L'informe ha d'acreditar el cost total de la producció i ha de justificar les despeses subvencionables efectuades d'acord amb el pressupost presentat en el projecte, i exposar fidelment la despesa local que s'ha fet a la Comunitat Valenciana, que serà igual a l'import que s'haja compromés a realitzar segons el projecte presentat o les seues modificacions autoritzades. En el cas de coproduccions, han de diferenciar-se les aportacions realitzades per cada una de les empreses coproductores, així com les diferents subvencions rebudes per a la producció de l'obra.  
Aquest compte justificatiu ha de contindre una memòria d'actuacions i una memòria econòmica abreujada. La memòria d'actuacions ha d'informar sobre el compliment de les condicions imposades per la concessió, les activitats realitzades i els resultats obtinguts. La memòria econòmica abreujada ha d'informar del cost de les activitats realitzades i contindre un estat representatiu de les despeses en què s'ha incorregut, detallades d'acord amb l'estructura del pressupost de la producció presentat amb la sol·licitud de l'ajuda i, si és el cas, les quantitats inicialment pressupostades i les desviacions produïdes, i ha d'indicar, en tot cas, la despesa local a la Comunitat Valenciana.  
La Conselleria, en exercici de les seues facultats de comprovació i en execució del pla de control d'aquestes subvencions, podrà sol·licitar la documentació justificativa que resulte procedent.  
ii. Declaració responsable actualitzada sobre subvencions sol·licitades, percebudes o concedides i pendents de percepció per altres administracions o institucions públiques per a la mateixa finalitat, en què es justifique documentalment la quantia d'aquestes, o bé una declaració del fet que la informació facilitada sobre aquest tema en la sol·licitud no ha experimentat variacions des de la data en què es va presentar.  
iii. Declaració responsable d'haver fet les contractacions tècniques i artístiques corresponents al desenvolupament de l'activitat objecte de la subvenció, complint les cotitzacions a la Seguretat Social i l'abonament de les retribucions, segons el que s'haja pactat, i d'abonar les factures corresponents en el cas de serveis artístics o tècnics que han prestat persones acollides al règim d'autònoms, d'acord amb els contractes subscrits.  
iv. Declaració responsable del compliment del que es preveu en els convenis laborals vigents amb professionals del sector audiovisual (actors, figurants, tècnics) en la producció subvencionada.  
6. Els justificants que s'aporten han de pertànyer a despeses realitzades que es referisquen, inequívocament, a la producció subvencionada, que estiguen dins dels terminis marcats per la convocatòria, i complisquen els terminis i les excepcions que preveu l'Ordre ECD/2784/2015, de 18 de desembre, per la qual es regula el reconeixement del cost d'una pel·lícula i la inversió del productor o normativa vigent.  
  
7. Les factures han de complir el que disposa el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació (BOE 289, 01.12.2012) i la resta de normativa vigent. En les factures i altres documents acreditatius de despesa del beneficiari ha de constar com a únic destinatari l'entitat beneficiària, i no s'admetran les factures emeses a entitats o persones interposades en nom de la beneficiària, ni els pagaments efectuats per aquestes entitats o persones que no siguen les beneficiàries.  
  
8. En cas de justificació mitjançant una transferència bancària, s'han d'aportar les còpies dels resguards de les transferències efectuades. En el concepte de la transferència ha de constar el nom del projecte. Igualment, s'haurà d'aportar una còpia de l'extracte bancari del càrrec en compte corresponent a l'operació justificada. Si una mateixa transferència engloba diverses factures, s'haurà d'aportar una relació detallada d'aquestes. Si el mètode de pagament és un xec o un pagaré, el document justificatiu consistirà en un justificant de rebut, signat i segellat pel proveïdor, en què ha d'especificar-se la factura o la documentació justificativa de la despesa a què correspon el pagament, la data, el número i la data del xec, o la data del venciment del pagaré, i davall de la signatura ha d'aparéixer el nom i el NIF de la persona que signa, així com una còpia de l'extracte bancari del càrrec en compte corresponent a l'operació justificada. Totes les despeses superiors a 300 euros s'han d'efectuar mitjançant una transferència bancària, un xec o un pagaré. En cas de pagaments en efectiu, fins a 300 euros, el document justificatiu ha de consistir en: justificant de rebut, signat i segellat pel proveïdor, en què s'ha d'especificar la factura o la documentació justificativa de la despesa a què correspon el pagament i la seua data, i davall de la signatura, el nom i el NIF de la persona que signa.  
  
9. Les dates de presentació de la documentació justificativa que estableix l'apartat 5 de la present base podran ser modificades en les convocatòries corresponents.  
Igualment, podran concedir-se ampliacions de termini de justificació, sempre que estiguen suficientment motivades i puguen imputar-se a l'exercici pressupostari corresponent.  
10. La Sotssecretaria de la Conselleria podrà requerir a les beneficiàries tota la documentació i informació que considere necessària per a l'adequada avaluació de la justificació presentada.»  
  
Quinze. Es modifica la base denovena, que queda redactada en els termes següents:  
«Denovena. Pagament de les ajudes  
1. Una vegada verificat que la justificació de les ajudes per part de les persones beneficiàries, presentada dins del termini i en la forma escaient, s'ajusta al que disposen aquestes bases, s'iniciaran els tràmits dirigits al seu pagament, que s'efectuarà mitjançant una transferència bancària segons les dades de domiciliació bancària aportades.  
2. Es podran fer pagaments anticipats de conformitat amb el que disposa l'article 171 de la Llei 1/2015, de 6 de febrer, d'hisenda pública, del sector públic instrumental i de subvencions, o, si és el cas, les lleis de pressupostos de la Generalitat per a cada convocatòria. Els pagaments anticipats suposaran lliuraments de fons amb caràcter previ a la justificació, com a finançament necessari per a poder dur a terme les actuacions inherents a la subvenció, aportant-se garanties. L'import màxim de pagament anticipat per cada anualitat serà d'un 35 % sobre l'import concedit en aquesta.  
3. Es podran fer abonaments a compte que podran suposar la realització de pagaments fraccionats que respondran al ritme d'execució de les accions subvencionades. Aquests s'abonaran per una quantia equivalent a la justificació presentada, i sempre que la naturalesa i les característiques de les accions permeten aquest fraccionament a l'efecte del pagament.  
4. En tot cas, hi ha d'haver una coherència entre els abonaments i el ritme d'execució de les accions subvencionades i de les anualitats.  
  
5. Les garanties en cas de pagaments anticipats consistiran en un aval bancari per un import del 100 % de la quantitat anticipada, amb els requisits que estableix l'Ordre 3/2023, de 14 de març, de la Conselleria d'Hisenda i Model Econòmic, per la qual s'aprova el Reglament de funcionament de la Caixa de Depòsits i Fiances de la Generalitat (DOGV 9561, 24 de març).  
6. No obstant això, en virtut del que preveu l'article 171.1 de la Llei d'hisenda pública, sector públic instrumental i subvencions, no podrà fer-se el pagament de la subvenció quan la persona beneficiària no es trobe al corrent en el compliment de les seues obligacions tributàries i amb la Seguretat Social, o tinga la condició de subjecte deutor per resolució de procedència de reintegrament. Aquestes circumstàncies podran comportar la pèrdua del dret al cobrament de l'ajuda.  
7. En virtut del que disposa l'article 13.3 bis de la Llei 38/2003, de 17 de novembre, general de subvencions, no podran obtindre la condició de beneficiàries les empreses que incomplisquen els terminis de pagament que preveu la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials. Aquesta circumstància s'ha d'acreditar per part de les societats que, d'acord amb la normativa comptable, puguen presentar compte de pèrdues i guanys abreujat, mitjançant la presentació de declaració responsable, i, per a la resta de les societats, mitjançant certificació, emesa per un auditor inscrit en el Registre oficial d'auditors de comptes, en els termes fixats en l'esmentat article 13.3 bis.  
8. Els crèdits pressupostaris afectes a cada convocatòria, disposats i no pagats per falta de justificació o perquè aquesta és insuficient, seran anul·lats, amb la qual cosa el beneficiari perdrà el dret a percebre la subvenció assignada a l'anualitat en qüestió. La falta de justificació de dues anualitats comportarà la revocació de tota l'ajuda.»  
  
Setze. En la base vintena se suprimeix la lletra q, es modifica la lletra d i s'afig un últim paràgraf, en els termes següents:  
«d) Sense perjudici de l'anterior, les entitats beneficiàries han de donar publicitat al finançament públic rebut en la seua pàgina web, per a la qual cosa han d'al·ludir a l'import de l'ajuda i projecte al qual es destina, i complir la resta de les obligacions de publicitat que estableix la Llei 1/2022, de 13 d'abril, de transparència i bon govern de la Comunitat Valenciana.  
/…../  
A fi d'acreditar el compliment d'aquesta obligació, la beneficiària ha de presentar en la conselleria competent en matèria d'innovació un document justificatiu del lliurament que s'ha fet a l'Institut Valencià de Cultura.»  
  
Dèsset. Es modifica la base vint-i-quatrena, que queda redactada en els termes següents.  
«Vint-i-quatrena. No necessitat de notificació a la Comissió Europea  
Aquestes ajudes, per tractar-se d'ajudes per a obres audiovisuals, s'acullen a l'article 54 del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187, de 26.6.2014), modificat pel Reglament (UE) núm. 2017/1084, de la Comissió, de 14 de juny de 2017, pel qual es modifica el Reglament (UE) núm. 651/2014 quant a infraestructures portuàries i aeroportuàries, els llindars de notificació per a les ajudes a la cultura i la conservació del patrimoni, i per a les ajudes a infraestructures esportives i recreatives multifuncionals, així com els règims d'ajudes de funcionament de finalitat regional, i pel qual es modifica el Reglament (UE) núm. 702/2014 pel que fa al càlcul dels costos subvencionables (DOUE L 156, de 20.6.2017); també modificat pel Reglament (UE) 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DOUE L 215, de 07.07.2020), i pel Reglament (UE) núm. 2021/1237, de la Comissió, de 23 de juliol de 2021, pel qual es modifica el Reglament (UE) núm. 651/2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del tractat (DOUE L 270, de 29.07.2021). D'ara en avant, ens referirem al Reglament (UE) núm. 651/2014 i a les seues modificacions aprovades en 2017, 2020 i 2021 com a Reglament d'ajudes de la Unió Europea. A l'efecte de l'article 7 del Reglament d'ajudes de la Unió Europea, es determina que, a l'efecte del càlcul de la intensitat de l'ajuda i els costos subvencionables, totes les xifres emprades s'entendran abans de qualsevol deducció fiscal o altres càrregues. Els costos subvencionables s'han d'avalar mitjançant proves documentals clares, específiques i actualitzades. A l'efecte de l'article 8 del Reglament d'ajudes de la Unió Europea, es fa constar que les ajudes amb costos subvencionables identificables, exemptes en virtut del Reglament d'ajudes de la Unió Europea, podran acumular-se amb: a) qualsevol altra ajuda estatal, sempre que aquestes mesures d'ajuda es referisquen a costos subvencionables identificables diferents; b) qualsevol altra ajuda estatal, corresponent —parcialment o totalment— als mateixos costos subvencionables, només si aquesta acumulació no supera la intensitat d'ajuda o l'import d'ajuda més elevats aplicables a aquesta ajuda en virtut del Reglament d'ajudes de la Unió Europea. Així mateix, les ajudes estatals exemptes en virtut del Reglament d'ajudes de la Unió Europea no s'acumularan amb ajudes de minimis relatives als mateixos costos subvencionables si tal acumulació dona lloc a una intensitat d'ajuda superior a l'establida en el capítol III del Reglament d'ajudes de la Unió Europea. A més, les ajudes sense costos subvencionables identificables, exemptes en virtut de l'article 19 ter, 20 bis, 21, 22 o 23, l'article 56 sexies, apartat 5, lletra a, incís ii o iii, l'article 56 sexies, apartat 8, lletra d, l'article 56 sexies, apartat 10, i l'article 56 septies, del Reglament d'ajudes de la Unió Europea podran acumular-se amb qualsevol altra ajuda estatal amb costos subvencionables identificables. En aquest sentit, les ajudes sense costos subvencionables identificables es podran acumular amb qualsevol altra ajuda estatal sense costos subvencionables identificables fins al llindar més elevat de finançament total pertinent fixat per a les circumstàncies concretes de cada cas en aquest reglament, o en un altre reglament d'exempció per categories, o en una decisió adoptada per la Comissió. De la mateixa manera, les ajudes sense costos subvencionables identificables exemptes en virtut de l'article 56 sexies, apartat 5, lletra a, incisos ii o iii, l'article 56 sexies, apartat 8, lletra d, l'article 56 sexies, apartat 10, i l'article 56 septies del Reglament d'ajudes de la Unió Europea podran acumular-se amb altres ajudes sense costos subvencionables identificables exemptes en virtut d'aquests articles.  
  
A l'efecte dels articles 58 i 59 del Reglament d'ajudes de la Unió Europea, es tindrà en consideració la vigència estipulada de l'esmentat reglament per a l'aplicació de l'exempció de comunicació de les categories que aquest recull fins al 31 de desembre de 2023, per a la qual cosa es tindrà en compte el període d'adaptació de 6 mesos després de la data indicada.  
En la interpretació de la normativa europea, es tindran en compte els criteris d'aplicació de la Sentència del Tribunal de Justícia de 15 de maig de 1997, assumpte C-355/95 P, Textilwerke Deggendorf GmbH (TWD), contra la Comissió de les Comunitats Europees i la República Federal d'Alemanya, sobre els criteris d'aplicació entre normatives. Es tindran en compte, a més, les intensitats màximes d'ajuda que preveu el Reial decret 1090/2020, de 9 de desembre, pel qual es modifica el Reial decret 1084/2015, de 4 de desembre, pel qual es desplega la Llei 55/2007, de 28 de desembre, del cinema, en el qual es fixen criteris nous per a la identificació de determinades obres com a «obres audiovisuals difícils» a l'efecte de l'esmentat article 54 del Reglament 651/2014, de la Comissió.»  
  
  
  
ANNEX II  
Convocatòria, per a l'exercici 2023, de les subvencions destinades a impulsar nous models econòmics de la indústria audiovisual en matèria de producció d'obres cinematogràfiques i obres audiovisuals en territori valencià  
  
  
Primer. Objecte i disposició que estableixen les bases reguladores  
1. Convocar per a l'exercici 2023, mitjançant el procediment de concurrència competitiva, les subvencions destinades a l'impuls de la indústria audiovisual i l'ocupació del sector dins del territori valencià a través del finançament de projectes de producció, incloent-hi la postproducció, d'obres cinematogràfiques i obres audiovisuals de nacionalitat espanyola o estrangera en les quals s'efectuen despeses en el territori de la Comunitat Valenciana.  
2. Les bases reguladores a les quals se subjecta aquesta convocatòria són les que conté l'annex del Decret llei 5/2023, de 16 de març, del Consell, d'aprovació de les mesures necessàries per a la concessió d'ajudes destinades a impulsar un nou model econòmic de la indústria audiovisual en matèria de producció d'obres cinematogràfiques i obres audiovisuals en territori valencià, publicat en el Diari Oficial de la Generalitat Valenciana núm. 9557, de 20 de març de 2023, i modificades per la present ordre.  
3. Les condicions a les quals s'han de subjectar les sol·licituds que s'acullen a la present convocatòria són les que estableixen les citades bases reguladores, que complementa en els aspectes necessaris la present convocatòria.  
  
Segon. Finançament de les ajudes  
1. L'import de les ajudes és a càrrec dels fons propis de la Generalitat i s'imputaran a la línia de subvenció de concurrència competitiva S1290000 del programa pressupostari 54498, Direcció i serveis generals de la secció 21, corresponent a la Conselleria d'Innovació, Universitats, Ciència i Societat Digital. Aquesta línia ha sigut creada mitjançant la modificació de la Llei 9/2022, de 30 de desembre, de pressupostos de la Generalitat per a l'exercici 2023, que s'efectua en l'article 4 del Decret llei 5/2023, de 16 de març.  
2. Al finançament de les ajudes es destinarà una quantia global màxima de 6.500.000 €, distribuïts en les anualitats 2023, 2024 i 2025.  
  
La quantia corresponent a l'anualitat 2023 és de 2.500.000 euros, mentre que les corresponents a les anualitats 2024 i 2025 ascendiran a 3.500.000 € i 500.000 €, respectivament, si bé es trobaran condicionades a l'existència de crèdit adequat i suficient per a atendre-les en les corresponents lleis de pressupostos de la Generalitat per als respectius exercicis pressupostaris.  
3. Aquest import global es podrà incrementar fins a un màxim de 33.353.360 €, en cas que concórrega algun dels supòsits que preveu l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
L'efectivitat de la quantia addicional màxima queda condicionada a la declaració de disponibilitat del crèdit a conseqüència de les circumstàncies assenyalades en l'esmentat article 11.2 del Decret 77/2019, de 7 de juny, del Consell, i, si és el cas, prèvia aprovació de la modificació pressupostària procedent en un moment anterior a la resolució de la concessió de la subvenció. Aquest increment s'ha de publicar en el Diari Oficial de la Generalitat Valenciana i no implicarà l'obertura de termini per a presentar noves sol·licituds.  
Si l'increment possibilita que es dicte una resolució complementària de la concessió de la subvenció, s'hi podran incloure sol·licituds que, fins i tot complint tots els requisits, no hagen sigut beneficiàries en un primer moment per esgotament del crèdit.  
  
Tercer. Actuacions subvencionables i persones beneficiàries  
1. Són subvencionables les actuacions que complisquen els requisits que estableixen les bases reguladores i aquesta convocatòria, que s'hagen iniciat amb posterioritat a la present convocatòria i finalitzen abans del 31 d'octubre de 2025, data màxima per a la justificació de l'ajuda.  
  
2. Poden ser beneficiàries d'aquestes ajudes les persones jurídiques a les quals es refereixen les bases reguladores, sempre que complisquen els requisits que aquestes estableixen i les que, addicionalment, estableix la present convocatòria.  
  
Quart. Tipus i quanties de les ajudes  
1. L'import de l'ajuda serà el 25 % de despesa local qualificable en territori valencià per cada projecte, sempre que es complisquen els requisits de despesa mínima a la Comunitat Valenciana i les intensitats que estableixen les bases que regulen aquesta convocatòria.  
2. L'import de l'ajuda s'atorga per obra cinematogràfica o obra audiovisual; una mateixa empresa productora pot sol·licitar l'ajuda per a un màxim de dues obres cinematogràfiques o audiovisuals en aquesta convocatòria.  
3. Sense perjudici de l'anterior, l'import màxim d'ajudes que pot percebre cada empresa beneficiària en aquesta convocatòria no podrà ser, en cap cas, superior a 1.500.000 euros, sempre que aquest import no excedisca els límits que preveuen les bases.  
4. Les quanties de les ajudes i els límits que preveu aquesta convocatòria estaran subjectes, en tot cas, als límits d'intensitat que estableixen les bases reguladores.  
  
Cinqué. Termini i forma de presentació de les sol·licituds  
1. El termini de presentació de les sol·licituds serà de 30 dies naturals i començarà l'endemà de la publicació d'aquesta convocatòria en el Diari Oficial de la Generalitat Valenciana. Només s'admetran les sol·licituds que s'hagen gravat en la seu electrònica de la Generalitat abans de les 24.00 hores de l'últim dia del termini de presentació.  
  
2. Es podrà presentar només una sol·licitud per cada projecte d'obra audiovisual. En cas de presentar-se més d'una sol·licitud, només es tindrà en compte la que s'haja presentat en últim lloc dins del termini de presentació de sol·licituds.  
3. La presentació de sol·licituds i la tramitació del procediment serà telemàtica, ja que els sol·licitants són persones jurídiques, obligades a relacionar-se amb la Generalitat a través de mitjans electrònics en els termes de l'article 14 de la Llei 39/2015, d'1 d'octubre, del procediment administratiu comú de les administracions públiques. Aquestes actuacions s'han de fer a través de la seu electrònica de la Generalitat corresponent a aquest tràmit, en l'URL   
https://innova.gva.es/va/web/subsecretaria-innova/procediments  
4. Les sol·licituds s'han de formalitzar mitjançant el model normalitzat que es troba disponible en la seu electrònica, han d'anar acompanyades de la documentació expressada en la present convocatòria i han d'estar signades electrònicament pel representant legal de l'entitat sol·licitant mitjançant una signatura electrònica avançada basada en certificat reconegut, segons el que disposa el Decret 220/2014, de 12 de desembre, del Consell, pel qual s'aprova el Reglament d'Administració electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb el qual la Generalitat haja signat el conveni oportú.  
  
Sisé. Documentació  
A la sol·licitud, amb caràcter general, s'ha d'acompanyar la documentació prevista en les bases i, en particular, la que s'indica a continuació:  
1. Documentació general:  
a) Les sol·licituds realitzades per empreses amb domicili fiscal a Espanya han d'acompanyar, en tot cas, el certificat d'inscripció en el Registre administratiu d'empreses audiovisuals de la Comunitat Valenciana o en el Registre administratiu d'empreses cinematogràfiques i audiovisuals de l'Institut de la Cinematografia i les Arts Audiovisuals, o en qualsevol altre registre administratiu d'empreses audiovisuals del territori espanyol o bé, sol·licitud d'inscripció, en el Registre administratiu d'empreses audiovisuals de la Comunitat Valenciana.  
  
Addicionalment, han de presentar la documentació següent:  
(i) En cas que l'empresa sol·licitant no es trobe inscrita en el Registre d'empreses audiovisuals de la Comunitat Valenciana, en el Registre administratiu d'empreses cinematogràfiques i audiovisuals de l'Institut de la Cinematografia i les Arts Audiovisuals o en algun dels registres administratius d'empreses cinematogràfiques o audiovisuals del territori espanyol, i llevat que se n'autoritze la consulta per part de l'Administració:  
- Fotocòpia compulsada del DNI o passaport de la persona que actue com a representant de l'empresa productora, així com document acreditatiu d'estar facultat per a representar-la, d'acord amb l'article 5 de la Llei 39/2015, d'1 d'octubre, del procediment administratiu comú de les administracions públiques.  
- NIF de l'empresa productora.  
- Fotocòpia compulsada de l'escriptura de constitució, així com dels actes jurídics que s'han d'inscriure en el registre mercantil, d'acord amb el que estableixen els articles 94 i següents del Reial decret 1784/1996, de 19 de juliol, pel qual s'aprova el Reglament del Registre Mercantil, o, en el cas de sol·licitants establits en altres estats membres de la Unió Europea, document equivalent acreditatiu de l'existència d'aquesta entitat conformement a la legislació aplicable.  
  
(ii) En cas que l'empresa sol·licitant es trobe inscrita en el Registre d'empreses audiovisuals de la Comunitat Valenciana, en el Registre administratiu d'empreses cinematogràfiques i audiovisuals de l'Institut de la Cinematografia i les Arts Audiovisuals o en algun dels registres administratius d'empreses cinematogràfiques o audiovisuals del territori espanyol:  
- Declaració responsable de la persona que actue com a representant de l'empresa productora en la qual es manifeste que la documentació esmentada es troba depositada en l'expedient corresponent a l'empresa del Registre administratiu d'empreses audiovisuals de la Comunitat Valenciana o en el Registre administratiu d'empreses cinematogràfiques i audiovisuals de l'Institut de la Cinematografia i les Arts Audiovisuals, o en algun dels registres administratius d'empreses cinematogràfiques o audiovisuals del territori espanyol, amb la declaració de la vigència d'aquesta i del fet que les dades que conté l'expedient esmentat no han experimentat cap variació.  
b) Les sol·licituds realitzades per empreses amb domicili fiscal en un estat membre de la Unió Europea han d'adjuntar la documentació següent:  
(i) Declaració responsable de la persona que actue com a representant de l'empresa productora en la qual es manifeste que l'empresa està habilitada per a dur a terme activitats de producció a la Unió Europea, amb l'aportació de tota la documentació acreditativa necessària a aquest efecte.  
(ii) Certificat de residència fiscal emés per les autoritats competents del seu país de residència.  
  
2. Documentació administrativa:  
a) En cas de coproduccions, acord dels coproductors de designació d'un d'ells com a beneficiari, que assumirà la responsabilitat solidària i indistinta del compliment de les bases reguladores i la present convocatòria per tots ells.  
b) Declaració responsable de les subvencions, les ajudes, els ingressos o els recursos sol·licitats, percebuts o concedits i pendents de percepció per altres administracions o institucions públiques i privades per a la mateixa finalitat i que financen les activitats subvencionades, amb la justificació documental de la quantia.  
c) Dades bancàries, número de compte, agència i nom de l'entitat on el sol·licitant desitge rebre l'ajuda en cas que es concedisca. És necessari que el titular del compte corrent siga l'empresa sol·licitant de la subvenció.  
d) Declaració responsable de l'empresa sol·licitant de compliment de la normativa sobre integració laboral de persones amb discapacitat, o, si és el cas, l'exempció d'aquesta obligació, d'acord amb el que disposa l'article 7 de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat (DOGV 4479, d'11.04.2003), i el Decret 279/2004, de 17 de desembre, del Consell de la Generalitat Valenciana, pel qual es regulen mesures dels procediments de contractació administrativa i de concessió de subvencions per al foment de l'ocupació de les persones amb discapacitat.  
e) Declaració responsable de no concórrer en cap de les prohibicions per a obtindre la condició de beneficiari especificades en el punt 2 de l'article 13 de la Llei general de subvencions i, en particular, que no és deutora de la Generalitat Valenciana d'obligacions per reintegrament de subvencions.  
f) Acreditació de l'empresa sol·licitant d'estar donada d'alta en l'Impost d'Activitats Econòmiques (IAE), mitjançant la presentació de l'alta, i, si és el cas, de l'últim rebut sobre l'IAE, o, en el cas de sol·licitants establits en altres estats membres de la Unió Europea, document equivalent.  
g) Autorització o oposició perquè l'òrgan instructor puga comprovar o recaptar d'altres òrgans, administracions o proveïdors d'informació per mitjans electrònics, la informació sobre el compliment de les obligacions tributàries i de la Seguretat Social. En cas d'oposició, el sol·licitant haurà d'aportar els corresponents certificats acreditatius amb una vigència de sis mesos comptats a partir de la data d'expedició.  
  
h) Acreditació del compliment dels terminis de pagament que preveu la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials, tal com preveu l'article 13.3 bis de la Llei 38/2003, de 17 de novembre, general de subvencions.  
  
3. Documentació de l'obra cinematogràfica o obra audiovisual:  
a) En el cas de coproduccions, ha d'aportar-se còpia compulsada del contracte de coproducció.  
b) Acreditació, per part de l'empresa productora, de tindre la titularitat corresponent o les cessions de drets de propietat intel·lectual o les autoritzacions necessàries dels corresponents titulars de drets per a dur a terme la producció, incloent-hi, si és el cas, la postproducció, de l'obra cinematogràfica o obra audiovisual per a la qual se sol·licita l'ajuda.  
c) Sinopsi del guió (màxim: 10 folis).  
d) Historial professional de l'empresa productora sol·licitant o, si és el cas, de la societat que fa l'encàrrec de producció.  
e) Pressupost de la producció i pla de despeses: determinació de la inversió i despesa local que es realitzarà a la Comunitat Valenciana, en què es detallaran del pressupost total: els contractes de prestació de serveis i subministrament de béns, contractes de treball que cal subscriure, nombre de pernoctacions en hotels de la Comunitat Valenciana, i despeses, en general, que es realitzaran en el territori de la Comunitat Valenciana o des d'aquest en ocasió de l'obra audiovisual, amb la indicació de l'import previst per conceptes i anualitats. Cal indicar expressament la distribució prevista per anualitats de la despesa local que es farà, dins dels tres anys de vigència de la convocatòria, tenint en compte que el màxim que es pot incloure en cada anualitat és del cinquanta per cent del total de la despesa local qualificable prevista.  
  
f) Pla de finançament raonat i degudament documentat mitjançant l'aportació, si és el cas, dels contractes o els acords subscrits a aquest efecte, amb referència especial a les aportacions, les subvencions o les ajudes sol·licitades i, si és el cas, d'altres administracions o institucions públiques o privades del cost en què s'incorrerà a la Comunitat Valenciana.  
g) Pla de comercialització de l'obra cinematogràfica o obra audiovisual.  
h) Pla de rodatge, amb la indicació del temps de rodatge, les dates i les localitzacions.  
i) Composició de l'equip tècnic i artístic, amb presentació d'escrits de coneixement i interés per part dels principals components d'aquests equips o contractes que han formalitzat. Trajectòria professional de l'equip creatiu (director, guionista, director de fotografia, compositor de la música) i del productor executiu.  
j) Empreses de serveis que participen en el projecte de producció.  
  
k) Còpies de contractes de comercialització de drets a tercers, incloent-hi —entre altres— canals de televisió i plataformes audiovisuals.  
l) Justificació de la concurrència dels requisits definitoris del caràcter de l'obra cinematogràfica o obra audiovisual que es produirà en el territori de la Comunitat Valenciana, d'acord amb els criteris que estableix la base novena de les que regulen la present convocatòria.  
m) Fitxa resum del projecte audiovisual omplida i signada.  
  
n) Autobaremació dels mèrits al·legats objecte de valoració conforme als criteris objectius que estableix la base setzena de les bases reguladores d'aquesta convocatòria.  
o) Declaracions responsables de l'empresa sol·licitant sobre els punts següents:  
- Autobaremació realitzada segons el que s'assenyala en l'apartat n anterior.  
- Caràcter de l'obra cinematogràfica o obra audiovisual que es produeix en el territori de la Comunitat Valenciana d'acord amb els criteris que estableix la base novena.  
- Auditoria verda. Acreditativa de l'aplicació de mesures de sostenibilitat per a la producció de l'obra subvencionada.  
- Pressupost i pla de despeses segons el que s'assenyala en l'apartat e precedent.   
4. Els documents que disposen de model normalitzat disponible en la seu electrònica que s'identifica en aquesta convocatòria s'han d'omplir obligatòriament segons aquests models.  
5. De conformitat amb l'article 28 de la Llei 39/2015, d'1 d'octubre, del procediment administratiu comú de les administracions públiques, les entitats sol·licitants són responsables de la veracitat dels documents que presenten; els òrgans gestors poden sol·licitar, de manera motivada, l'acarament de les còpies que han aportat, per a la qual cosa podran requerir l'exhibició del document o de la informació original, sense perjudici de les facultats de comprovació, control i inspecció que tenen atribuïdes les administracions públiques.  
6. Si la sol·licitud no inclou totes les dades exigides o falta alguna documentació especificada en les bases, s'instarà l'empresa sol·licitant perquè, en el termini de deu dies hàbils, esmene aquests defectes, amb l'advertiment que, si no ho fa, es considerarà que desisteix en la seua petició.  
7. El comité tècnic de valoració regulat en les bases podrà sol·licitar a l'empresa sol·licitant la seua compareixença personal o l'aportació dels documents o la informació que considere necessària per a l'estudi del projecte per al qual se sol·licita l'ajuda.  
8. No obstant el que s'ha assenyalat en els paràgrafs precedents, finalitzat el termini de presentació de sol·licituds, no es podrà aportar cap documentació per a acreditar els mèrits al·legats i, en cas que s'aporte, no es tindrà en consideració a l'efecte del còmput de criteris d'atorgament.  
9. El contingut d'informació falsa o que no es corresponga amb la realitat suposa la no valoració d'aquesta i és motiu de desestimació de la sol·licitud en la resolució dictada per l'òrgan competent o, si és el cas, de revocació de la subvenció ja concedida, sense perjudici de l'aplicació de les sancions que hi corresponguen.  
10. Amb la presentació de la sol·licitud, les empreses interessades autoritzen la Generalitat per a realitzar amb els projectes subvencionats accions de promoció o activitats que es consideren necessàries per a la difusió i promoció d'aquests.  
11. Segons l'article 22.4 del Reglament de la Llei general de subvencions, la presentació de la sol·licitud de subvenció comporta l'autorització del sol·licitant perquè l'òrgan instructor puga obtindre de manera directa l'acreditació de les circumstàncies que preveuen els articles 18 i 19 del mateix reglament a través de certificats telemàtics.  
  
  
Seté. Criteris de valoració  
Les sol·licituds presentades es baremaran d'acord amb el que disposen les bases per les quals es regula aquesta convocatòria.  
En cas d'igualtat de puntuació entre diferents projectes, s'aplicaran els criteris de desempat que estableixen les bases reguladores.  
  
  
Huité. Procediment de concessió, resolució i notificació  
1. El procediment de concessió serà el que estableixen les bases que regulen aquesta convocatòria.  
2. La Sotssecretaria d'aquesta Conselleria d'Innovació, Universitats, Ciència i Societat Digital actuarà com a òrgan instructor, per a la qual cosa durà a terme totes les actuacions que siguen necessàries per a la completa tramitació del procediment.  
3. La comissió tècnica de valoració es regirà, quant a la seua composició i regles d'actuació, pel que disposen les bases reguladores d'aquesta convocatòria.  
4. Una vegada emeta la comissió tècnica de valoració l'informe d'avaluació de les sol·licituds, l'òrgan instructor formularà la proposta motivada de resolució provisional de concessió d'ajudes, en la qual, com a mínim, s'especificarà la llista de sol·licituds a les quals es proposa donar la subvenció i la quantia de l'ajuda que es proposa concedir, així com la llista en què figuren les sol·licituds a les quals es proposa denegar la subvenció i les inadmeses.  
La proposta es notificarà als interessats a través de la seu electrònica https://innova.gva.es/va/web/subsecretaria-innova/procediments i s'atorgarà un termini de deu dies hàbils des que es publique per a presentar al·legacions.  
Es podrà prescindir del tràmit d'audiència quan no figuren en procediment ni es tinguen en compte altres fets ni altres al·legacions i proves més que les adduïdes pels interessats. En aquest cas, la proposta de resolució formulada tindrà el caràcter de definitiva.  
La falta de presentació d'al·legacions en el termini establit s'entendrà com a acceptació de la valoració.  
La comissió tècnica de valoració, vistes les al·legacions, els possibles desistiments i les noves incorporacions, o transcorregut el termini d'al·legacions sense que s'hagen formulat, emetrà l'informe definitiu, que servirà de base a la proposta de resolució definitiva que formularà l'òrgan instructor i es notificarà als interessats a través de la seua publicació en la seu electrònica assenyalada en aquest mateix apartat.  
En tot cas, l'expedient ha d'incloure l'informe de l'òrgan instructor en el qual conste que, d'acord amb la informació de què disposa, els beneficiaris compleixen tots els requisits necessaris per a accedir a les ajudes.  
Les entitats proposades, en el termini de deu dies hàbils, han de manifestar la seua acceptació de la subvenció, per a la qual cosa han de presentar el corresponent escrit a través de la seu electrònica que s'ha indicat, i han de fer l'alta de les seues dades identificatives i bancàries a través de l'enllaç següent: https://www.gva.es/va/inicio/procedimientos'id\_proc=22722, de conformitat amb la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana, d'acord amb el que preveu l'Ordre 2/2022, de la Conselleria d'Hisenda i Model Econòmic, que regula les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat. En cas que no es realitzen les actuacions requerides dins del termini establit en aquest apartat, es considerarà que es renuncia a la subvenció concedida.  
Els desistiments i les renúncies que es produïsquen en aquest termini podran ser coberts per les sol·licituds denegades per falta de crèdit fins a esgotar el crèdit disponible, segons l'ordre establit en la proposta de resolució definitiva.  
Una vegada verificats els tràmits anteriors, la persona titular de la conselleria competent en matèria d'innovació resoldrà la concessió de les ajudes. Aquesta resolució tindrà el contingut que estableixen les bases reguladores, fixarà expressament la quantia i incorporarà les condicions, obligacions i determinacions accessòries a les quals s'ha de subjectar l'entitat beneficiària.  
5. Els projectes que superen la puntuació mínima de 50 punts, però que no siguen proposats per la comissió perquè s'ha esgotat el pressupost, juntament amb els que els precedeixen en l'ordre de més a menys puntuació, constituiran una llista de reserva que podrà obtindre l'ajuda en cas que els proposats en un primer moment perden, per qualsevol raó, el dret que tenien. La crida dels projectes en llista de reserva s'efectuarà igualment de més a menys puntuació obtinguda.  
6. La resolució es dictarà i publicarà en el termini màxim de 2 mesos a partir de la data de finalització del termini de presentació de sol·licituds.  
7. Si, transcorregut el termini de resolució i notificació, l'òrgan competent per a resoldre no ha notificat aquesta resolució, els interessats estaran legitimats per a entendre desestimades per silenci administratiu les seues sol·licituds de concessió de l'ajuda; tot això, sense perjudici de l'obligació de resoldre expressament que pertoca a l'Administració.  
  
8. La resolució es notificarà mitjançant la seua publicació en el Diari Oficial de la Generalitat Valenciana, que substituirà la notificació individual de la resolució, d'acord amb el que estableix la Llei 39/2015, d'1 d'octubre, del procediment administratiu comú de les administracions públiques.  
9. Contra la resolució d'ajudes que es dicte, que posarà fi a la via administrativa, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació en el Diari Oficial de la Generalitat Valenciana, de conformitat amb el que disposen els articles 8, 10.1.a i 46 de la Llei 29/1998, de 13 de juliol, reguladora de la jurisdicció contenciosa administrativa. O bé es podrà interposar, potestativament, un recurs de reposició en el termini d'un mes des de l'endemà de la publicació en el Diari Oficial de la Generalitat Valenciana, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
10. Qualsevol eventualitat o modificació que es produïsca en el projecte presentat s'ha de comunicar a la sotssecretaria de la conselleria competent en matèria d'innovació en el termini de deu dies hàbils des que es produïsca. En el cas que es produïsca després de la concessió de la subvenció, la comissió tècnica de valoració, a la vista de les modificacions plantejades, els criteris per a la concessió de l'ajuda i la resta de les condicions establides en la present convocatòria, emetrà un informe valoratiu a l'òrgan instructor, que efectuarà la proposta de resolució per a elevar-la a l'òrgan competent per a dictar la resolució, en la qual es confirmarà, revocarà o modificarà l'ajuda concedida. L'acceptació de la modificació requerirà, en tot cas, que no s'altere la finalitat perseguida amb la concessió i que no es perjudiquen drets de tercers. La resolució es dictarà i notificarà mitjançant una notificació personal en el termini màxim de quinze dies, a comptar de la presentació de la sol·licitud, transcorregut el qual podrà entendre's desestimada la petició.  
  
  
Nové. Justificació de les subvencions i pagament  
1. El termini de presentació de la justificació de les despeses finançades per aquesta convocatòria vencerà el 31 d'octubre de 2025. La presentació de la justificació es farà telemàticament en la seu electrònica de la Generalitat corresponent a aquest tràmit. (en l'URL següent https://innova.gva.es/va/web/subsecretaria-innova/procediments).  
  
2. La justificació s'ha de fer en la forma indicada en les bases i dins dels terminis que a continuació s'indiquen, sense perjudici que puguen concedir-se ampliacions de termini, sempre que estiguen suficientment motivades i puguen imputar-se a l'exercici pressupostari corresponent.  
  
3. Les empreses beneficiàries de les ajudes de caràcter plurianual previstes en aquesta resolució han de:  
a) Fins al 30 de novembre de 2023: Justificar les despeses realitzades en la producció per un import, com a mínim, igual a la part de la subvenció fixada per a aquesta anualitat. A aquest efecte, es computaran, en aquesta anualitat, les despeses realitzades pels productors acreditats. En aquest últim cas, s'ha d'aportar, juntament amb la justificació, el contracte de coproducció, si no es va presentar juntament amb la sol·licitud de l'ajuda. Les empreses beneficiàries també podran presentar un aval bancari per l'import de la subvenció adjudicada per a aquesta anualitat o que garantisca únicament l'import de l'anualitat que no es justifique amb les despeses realitzades. L'aval tindrà una duració indefinida, i mantindrà la vigència fins que, una vegada presentada l'auditoria del total de despeses per l'import d'aquesta anualitat, certifique l'extinció de l'obligació garantida i la cancel·lació de l'aval. L'import de cada anualitat es minorarà si les despeses acreditades són inferiors a l'import concedit per a l'any en qüestió.  
b) Fins al 30 de novembre de 2024: Les empreses beneficiàries han de justificar les despeses realitzades en la producció per un import, com a mínim, igual a la part de la subvenció fixada per a l'anualitat en qüestió. A aquest efecte, es computaran, en aquesta anualitat, les despeses realitzades pels productors acreditats. No obstant això, a aquest efecte de justificació, les empreses beneficiàries també podran presentar un aval bancari per l'import de la subvenció adjudicada per a l'anualitat en qüestió o que garantisca únicament l'import de l'anualitat que no es justifique amb les despeses realitzades. L'aval tindrà una duració indefinida, i mantindrà la vigència fins que, una vegada presentada l'auditoria del total de despeses per l'import d'aquesta anualitat, certifique l'extinció de l'obligació garantida i la cancel·lació de l'aval. L'import de cada anualitat es minorarà si les despeses acreditades són inferiors a l'import concedit per a l'any en qüestió.  
c) Fins al 31 d'octubre de 2025: si no ho han fet ja en els exercicis anteriors, hauran de presentar la documentació següent:  
i. Compte justificatiu amb informe especial d'auditor de revisió i verificació de les despeses realitzades, segons el que disposa l'article 74 del Reglament de la Llei 38/2003, general de subvencions, aprovat pel Reial decret 887/2006, de 21 de juliol. L'informe ha d'acreditar el cost total de la producció i ha de justificar les despeses subvencionables efectuades d'acord amb el pressupost presentat en el projecte, i exposar fidelment la despesa local que s'ha fet a la Comunitat Valenciana, que serà igual a l'import que s'haja compromés a realitzar segons el projecte presentat o les seues modificacions autoritzades. En el cas de coproduccions, s'han de diferenciar les aportacions realitzades per cada una de les empreses coproductores.  
Aquest compte justificatiu ha de contindre una memòria d'actuacions i una memòria econòmica abreujada.  
La memòria d'actuacions ha d'informar sobre el compliment de les condicions imposades per la concessió, les activitats realitzades i els resultats obtinguts.  
La memòria econòmica abreujada ha d'informar del cost de les activitats realitzades i contindre un estat representatiu de les despeses en què s'ha incorregut, detallades d'acord amb l'estructura del pressupost de la producció presentat amb la sol·licitud de l'ajuda i, si és el cas, les quantitats inicialment pressupostades i les desviacions produïdes, i ha d'indicar, en tot cas, la despesa local a la Comunitat Valenciana.  
La Conselleria, en exercici de les seues facultats de comprovació i en execució del pla de control d'aquestes subvencions, podrà sol·licitar la documentació justificativa que resulte procedent.  
ii. Declaració responsable actualitzada sobre subvencions sol·licitades, percebudes o concedides i pendents de percepció per altres administracions o institucions públiques per a la mateixa finalitat, amb la justificació documental de la quantia, o bé declaració del fet que la informació facilitada sobre aquest tema en la sol·licitud no ha experimentat variacions des de la data en què es va presentar.  
iii. Declaració responsable d'haver fet les contractacions tècniques i artístiques corresponents al desenvolupament de l'activitat objecte de la subvenció, complint les cotitzacions a la Seguretat Social i l'abonament de les retribucions, segons el que s'haja pactat, i d'abonar les factures corresponents en el cas de serveis artístics o tècnics que han prestat persones acollides al règim d'autònoms, d'acord amb els contractes subscrits.  
iv. Declaració responsable del compliment del que es preveu en els convenis laborals vigents amb professionals del sector audiovisual (actors, figurants, tècnics) en la producció subvencionada.  
v. Les empreses beneficiàries han de lliurar una primera còpia de la producció a l'Institut Valencià de Cultura, Direcció Adjunta d' Audiovisuals i Cinematografia, Arxiu Fílmic, Parc Tecnològic, C/ Leonardo da Vinci, 20, 46260 Paterna (València). Atés que la convocatòria té la finalitat de fomentar una activitat d'utilitat pública o interés social, els lliuraments es realitzen amb una duració indefinida i per al compliment de les finalitats de conservació i difusió del patrimoni audiovisual valencià.  
  
Versions. En tot cas, una vegada realitzada la qualificació de la pel·lícula, es lliurarà una còpia de la pel·lícula qualificada, així com el certificat de qualificació. La versió en el certificat de qualificació ha de ser la de la versió original, segons s'haja declarat en el projecte presentat.  
  
Si la versió original no és en cap de les dues llengües oficials de la Comunitat Valenciana (valencià i castellà), però l'audiovisual subvencionat té el corresponent doblatge al valencià o al castellà, també s'ha de lliurar la pel·lícula en aquesta o aquestes versions corresponents.  
  
Materials.  
1r. En el cas que tot el procés es duga terme mitjançant sistemes electrònics, el material per a la preservació ha de lliurar-se en el sistema, format i suport de més qualitat emprat en la producció:  
- Per a qualitats 2K o superiors, s'ha de lliurar el DCDM i el DCP sense encriptació.  
- Per a qualitats HD, s'ha de lliurar cinta HD SR o disc dur amb els arxius amb una profunditat de bit no inferior a 8 bits.  
- Per a qualitats PAL, s'ha de lliurar Betacam Digital.  
Si en alguna fase del procés de producció i/o difusió intervé el sistema fotoquímic, es podrà lliurar l'interpositiu, l'internegatiu o el negatiu original, més el negatiu de so sincronitzat, corresponents a la versió definitiva de la producció, en lloc de la còpia d'exhibició.  
  
En tots els casos en els quals s'aporte material fotoquímic de preservació, s'ha de lliurar, a més, DCP sense encriptació.  
En cas que la versió original de la producció no siga en cap de les dues llengües oficials de la Comunitat Valenciana, s'ha de lliurar, a més, la banda negra de subtítols o el fitxer per a inserir-los.  
  
2n. Així mateix, s'ha de lliurar informació tècnica de les qualitats, dels formats i els suports emprats al llarg de tot el procés, segons el model que podrà omplir-se en la web de l'Institut Valencià de  
Cultura: URL: http://ivac.gva.es/plantillafomento/index.php.  
Per a accedir a aquest web, es necessita usuari i contrasenya, que es facilitaran, a petició dels interessats, els tècnics de l'Arxiu  
Fílmic de l'Institut Valencià de Cultura.  
A fi d'acreditar el compliment d'aquesta obligació, la beneficiària ha de presentar en la conselleria competent en matèria d'innovació un document justificatiu del lliurament que s'ha fet a l'Institut Valencià de Cultura.  
4. L'entitat beneficiària està obligada a posar a la disposició de la persona auditora tots els llibres, registres i documents que se li sol·liciten per a revisar-los, així com a conservar-los per a les actuacions de comprovació i control que preveja la legislació vigent. Si és el cas, haurà de confeccionar i facilitar-li, a més de les declaracions ja esmentades, la declaració de les activitats subcontractades, amb la indicació dels subcontractes i imports facturats. Aquesta declaració ha d'incloure una manifestació de la beneficiària respecte de les situacions que preveuen els apartats 4 i 7 de l'article 29 de la Llei 38/2003, de 17 de novembre, general de subvencions.  
5. Informe d'auditoria  
L'auditor o l'auditora de comptes que duga a terme la revisió del compte justificatiu ha d'estar inscrit/a com a exercent en el Registre oficial d'auditors de comptes de l'Institut de Comptabilitat i Auditoria de Comptes i, en la seua actuació, s'ha d'ajustar al que disposa l'Ordre EHA/1434/2007, de 17 de maig, per la qual s'aprova la norma d'actuació del personal auditor de comptes en la realització dels treballs de revisió de comptes justificatius de subvencions, en l'àmbit del sector públic estatal, que preveu l'article 74 del Reglament de la Llei 38/2003, de 17 de novembre, general de subvencions.  
La persona auditora ha d'emetre un informe en què ha de detallar les comprovacions realitzades i fer constar tots els fets o les excepcions que puguen suposar un incompliment, per part de les beneficiàries, de la normativa aplicable o de les condicions que s'imposen per a la percepció de la subvenció, i ha de proporcionar la informació amb suficient detall i precisió perquè l'òrgan gestor puga concloure sobre això. Aquest informe ha de contindre els extrems i l'estructura que estableix l'article 7 de l'esmentada Ordre EHA/1434/2007.  
Per a emetre l'informe, l'auditora o auditor ha de comprovar:  
a) L'adequació del compte justificatiu de la subvenció que ha presentat l'entitat beneficiària i que aquest s'haja subscrit per una persona amb poders suficients per a fer-ho.  
b) El contingut de la memòria d'actuació, per a la qual cosa ha d'estar alerta davant de la possible falta de concordança entre la informació que conté aquesta memòria i els documents que hagen servit de base per a revisar la justificació econòmica.  
c) Que la informació econòmica que conté la memòria està suportada per una relació classificada de les despeses de l'activitat subvencionada, en la qual s'especifique l'entitat beneficiària que les ha realitzades, amb identificació del creditor i del document (factures, nòmines i butlletins de cotització a la Seguretat Social), l'import total i el que s'imputa a la subvenció i la data d'emissió.  
d) Que l'entitat disposa de documents originals que acrediten les despeses justificades, d'acord amb el que preveu l'article 30.3 de la Llei general de subvencions, i que aquests documents s'han reflectit en els registres comptables.  
e) Que les despeses que integren la llista compleixen els requisits per a tindre la consideració de despesa subvencionable, segons el que estableix l'article 31 de la Llei general de subvencions i les bases reguladores de la present convocatòria; que s'han classificat correctament, que hi ha la coherència necessària entre les despeses justificades i la naturalesa de les actuacions subvencionades. I que aquestes despeses es realitzen i justifiquen de conformitat amb el que preveuen les bases reguladores d'aquesta convocatòria.  
f) També es comprovarà que l'import es desglossa adequadament en el compte justificatiu.  
g) Que l'entitat beneficiària disposa d'ofertes de diferents proveïdores, en els supòsits que preveu l'article 31.3 de la Llei general de subvencions, i d'una memòria que justifique raonablement l'elecció de la proveïdora en els casos en què no haja recaigut en la proposta econòmica més avantatjosa.  
h) Que no s'han realitzat subcontractacions de l'activitat subvencionada, fora dels casos permesos en les bases reguladores i en l'article 29 de la Llei general de subvencions i l'article 68 del seu reglament, aprovat pel Decret 887/2006, de 21 de juliol.  
i) Altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, que siguen incompatibles o que superen els costos de l'activitat subvencionada.  
Al final del seu treball, la persona auditora ha de sol·licitar una carta, signada per qui va subscriure el compte justificatiu, en la qual ha d'indicar que s'ha informat l'auditoria sobre totes les circumstàncies que puguen afectar la percepció, aplicació i justificació correctes de la subvenció.  
També s'hi han d'incloure les manifestacions que siguen rellevants i que servisquen d'evidència addicional a la persona auditora sobre els procediments que s'han realitzat.  
Es considerarà despesa realitzada la que ha sigut efectivament pagada amb anterioritat a la finalització del període de justificació que estableix la present convocatòria per a cada anualitat.  
6. Forma de pagament  
El pagament d'aquestes ajudes s'efectuarà mitjançant transferència bancària, atenent les dades de domiciliació bancària aportades, i es realitzarà amb la comprovació prèvia de la justificació que els beneficiaris presenten via telemàtica, mitjançant compte justificatiu, per a la qual cosa s'exigeix, per a l'últim pagament, l'informe d'auditoria que s'ha indicat en l'apartat 9.5 precedent. La despesa derivada de l'informe d'auditoria tindrà la condició de despesa subvencionable.  
Una vegada s'haja verificat que la justificació de les ajudes per part de les persones beneficiàries, presentada dins del termini i en la forma escaient, s'ajusta al que disposen aquestes bases, s'iniciaran els tràmits dirigits al pagament d'aquestes.  
Es podran efectuar pagaments anticipats, de conformitat amb el que disposa l'article 171 de la Llei 1/2015, de 6 de febrer, d'hisenda pública, del sector públic instrumental i de subvencions, de fins al 35 % de l'import concedit per a cada anualitat.  
Igualment, es podran fer pagaments a compte, és a dir, pagaments fraccionats que respondran al ritme d'execució de les accions subvencionades i que s'abonaran per una quantia equivalent a la justificació presentada. En tot cas, hi ha d'haver una coherència entre els abonaments i el ritme d'execució de les accions subvencionades i de les anualitats.  
  
7. Garanties  
Les garanties en cas de pagaments anticipats consistiran en un aval bancari per un import del 100 % de la quantitat anticipada.  
8. Devolució a iniciativa del perceptor  
El beneficiari podrà sol·licitar, sense el requeriment previ de l'Administració, la devolució voluntària de les quantitats percebudes, segons estableix l'article 90 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
La sol·licitud s'haurà de presentar a través de la seu electrònica de la Generalitat, dirigida a la sotssecretaria de la conselleria competent en matèria d'innovació.  
  
Desé. Protecció de dades de caràcter personal  
Les subvencions objecte d'aquesta convocatòria requereixen el tractament de dades personals de les persones sol·licitants de la subvenció i entitats col·laboradores, en els termes següents:  
a) Responsable del tractament: Conselleria d'Innovació, Universitats, Ciència i Societat Digital, amb domicili a l'avinguda Claude Combaldieu, s/n, 03913 Alacant; adreça electrònica de contacte:   
bgjubxtaqanmqfwvszfkcekqd@czf.fe.  
b) Categoria i origen de les dades que s'han de tractar: dades personals identificatives, de contacte i de qualsevol altra naturalesa que es recullen per mitjà de formularis, consulta a plataformes autonòmiques d'interoperabilitat (PAI) o a altres administracions públiques, en cas que no hi haja oposició a aquesta consulta, i la documentació que lliuren els sol·licitants i els representants legals. Si la documentació presentada conté dades de terceres persones, abans de comunicar aquestes dades a la Conselleria, els sol·licitants i els representants legals han d'informar-les del tractament de les seues dades per part de la Conselleria, en els termes que preveu aquest precepte.  
c) Finalitats del tractament i base jurídica: amb base jurídica en el compliment d'una missió realitzada en interés públic, l'exercici de poders públics i en el compliment de les obligacions legals segons les bases reguladores d'aquesta convocatòria i altres normes aplicables, incloent-hi les que regulen el tràmit electrònic, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides es publicaran, segons pertoque, en la web de la Conselleria, a l'efecte de notificar, en el portal de transparència de la Generalitat Valenciana i en el Sistema Nacional de Publicitat de Subvencions, amb la indicació, segons cada cas, de la convocatòria, el programa i el crèdit pressupostari al qual s'imputen, el beneficiari o la beneficiària, la quantitat concedida i la finalitat de la subvenció.  
d) Persones destinatàries de les dades: les dades personals es podran comunicar tant a la PAI, per a comprovar les dades de sol·licitants o les situacions socioeconòmiques previstes per a la baremació, com a altres administracions i institucions públiques, entre les quals hi ha, sense caràcter limitador, els òrgans de caràcter autonòmic, local, estatal i de la UE, els òrgans judicials i el Ministeri Fiscal, el Tribunal de Comptes, les Corts Valencianes, la Sindicatura de Comptes, la IGAE, el Defensor del Poble, el Síndic de Greuges, l'Agència Valenciana Antifrau, el delegat de Protecció de Dades i altres tercers subjectes de dret privat amb interés legítim i/o dret d'accés en el procediment.  
e) Totes les dades sol·licitades per mitjà del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències que preveu l'ordenament jurídic.  
f) Termini de conservació de dades: les dades personals es conservaran durant el temps necessari per a complir la finalitat per a la qual s'han recollit i pels terminis que estableixen les normes vigents per a complir les obligacions i les responsabilitats legals, i se suprimiran d'acord amb el que es preveu en la normativa d'arxius i documentació.  
g) Drets: la persona interessada pot exercir els drets d'accés, rectificació, supressió, oposició, limitació en el tractament, portabilitat i no ser objecte d'una decisió basada únicament en el tractament automatitzat, mitjançant les vies següents:  
i. Tràmit electrònic que es pot consultar en la pàgina web de la Conselleria, en l'apartat http://innova.gva.es/va/proteccio-de-dades.  
ii. Enviant la petició a qualsevol de les adreces postals següents: avinguda Jean Claude Combaldieu, s/n, 03446 Alacant, o avinguda de Campanar, 32, 46435 València.  
iii. De manera presencial en el registre de la Conselleria situat en les adreces anteriors. L'exercici dels drets requereix la identificació inequívoca de la persona interessada o del seu representant.  
  
h) Dret a reclamar davant de l'autoritat de control: la persona interessada pot presentar una reclamació davant de l'Agència Espanyola de Protecció de Dades (www.aepd.es) si considera que no s'han atés els seus drets o s'ha vulnerat el tractament de les seues dades personals.  
Prèviament, pot contactar amb el delegat o la delegada de Protecció de Dades de la Generalitat Valenciana a través de qsr@sqo.ci o dirigir-se al passeig de l'Albereda, 16, 46400 València.  
Aquestes ajudes estaran subjectes a la normativa vigent en matèria de protecció de dades actuant en aquest sentit segons el que disposa el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades), i la Llei orgànica 3/2018, de 5 de desembre, de protecció de dades personals i garantia dels drets digitals.  
  
  
Onzé. Producció d'efectes  
Aquesta resolució tindrà efecte des de l'endemà de la publicació en el Diari Oficial de la Generalitat Valenciana.  
  
Dotzé. Recursos  
Contra aquest acte, que posa fi a la via administrativa, es podrà interposar potestativament un recurs de reposició davant de l'òrgan que l'ha dictat, en el termini d'un mes des que es publique en el Diari Oficial de la Generalitat Valenciana, d'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això, de conformitat amb el que disposen els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.